་ལྔའི་བདག་ཉིད་དུ་མོས། ལུས་གནད་ཆོས་བདུན་བཅས། རླུང་རོ་བསལ་ཏེ་རྔུབ་དུས་སྣ་སྒོ་ནས་རླུང་འོད་ཟེར་ལྔ་ལྡན་དུ་བྱུང་བ་དང་ལུས་རླུང་བཅས་སྙིང་གའི་ཡི་གེ་ལྔ་ལ་ཐིམ་པར་བསམ་ནས་རླུང་བཟུང་བ་བུམ་ཅན་ཙམ་མམ་སྦྱོར་བ་བཞི་ལྡན་གང་རུང་བྱ། རླུང་དབྱུང་དུས་ཡི་གེ་རྣམས་ལས་འོད་ཟེར་སྔོ་མདངས་ཆེ་བའི་འོད་ལྔ་སྣ་སྒོ་གཙོར་གྱུར་སྒོ་དང་བུ་ག་ཀུན་ནས་འཕྲོས། ཞིང་ཀུན་ཉུལ། རྒྱལ་བ་རྣམས་མཆོད། བྱིན་རླབས་སྤྱི་དང་། ཁྱད་པར་ཐུགས་རྡོ་རྗེའི་བྱིན་རླབས་འོད་ཟེར་སྔོན་པོ་གཙོར་གྱུར་ལྔ་ལྡན་དུ་སྤྱན་དྲངས། སྣ་སྒོ་ནས་ཞུགས་སྙིང་གར་ཐིམ་པར་བསམ་པ་དེ་འདྲའི་དམིགས་པའི་སྤྲོ་བསྡུ་སྤེལ་བ་ལན་བདུན་ཙམ། དེ་ནས་ཕྱིར་གཏོང་དུས་ཡི་གེའི་འོད་ཀྱིས་སྣོད་ཐམས་ཅད་ཆོས་འབྱུང་ལ་སོགས་པའི་གཞལ་ཡས་ཁང་བཅུད་ཐམས་ཅད་ལྷར་བསྒྱུར་བའི་སྐད་གཅིག་ལ་རླུང་རྔུབ་པ་དང་ལྷན་ཅིག་དེ་རྣམས་འོད་དུ་ཞུ་བ་རང་ལ་ཐིམ་ཞིང་རླུང་སྡོམ་པ་ན་རང་ལྷ་རྩ་འཁོར་བཅས་འོད་དུ་ཞུ་བ་སྙིང་གའི་པདྨ། དེ་ཨ་ཡིག དེ་ནུ། དེ་ཏ། དེ་ར་ཡིག དེ་ཧཱུྃ། དེ་ཡང་ནཱ་ད་དང་། ནཱ་ད་ཡང་མི་དམིགས་པར་གྱུར་པ་ལ་མཉམ་པར་བཞག རླུང་གཏོང་བར་ཕྱོགས་པ་ན་ནཱ་ད་ནས་བརྩམས་ཧཱུྃ་དང་ར་ནས་བརྩམས་ཡི་གེ་བཞི་པདྨ་རྩ་འཁོར་ལུས་ལྷ་སོགས་རིམ་པར་གསལ། རླུང་ཕྱིར་བཏང་བས་སྣང་བ་ཐམས་ཅད་རྟེན་བརྟེན་པའི་དཀྱིལ་འཁོར་དུ་ལམ་གྱིས་སྣང་བ་དང་། སླར་རྔུབ་པ་ན་དྷཱུ་ཏིར་གོང་བཞིན་བསྡུ་བ་སྟེ། དེ་དག་ལ་འབྱུང་བཞི་སྣང་གསུམ་སོགས་ཀྱི་ཐིམ་རིམ་མོ་སྙམ་ཤེས་པར་བྱས་ནས། ནཱ་ད་མི་དམིགས་པའི་མཉམ་བཞག་འོད་གསལ་དུ་ངེས་པར་བྱའོ། །དེ་ནི་རྗེས་གཞིག་གི་རྣལ་འབྱོར་ཡིན་ལ། ཡང་ན་རང་ལུས་རྩ་འཁོར་པད་འདབ་བཞིར་བསྡུད་པའི་བར་སྔར་ལྟར་ལ། པདྨ་ཡི་གེ་ལྔ་པོ་ལ་བསྟིམ་ནས་ཡི་གེ་ལྔ་ཧྲམ་མེ་བའི་ཧཱུྃ་ཡིག་ལ་སེམས་གཏད་ལ་མཉམ་པར་འཇོག་པ་ནི་རིལ་འཛིན་གྱི་རྣལ་འབྱོར་ཡིན་ནོ། །དེ་འདྲའི་ལྡང་འཇུག་ཁུག་པ་བདུན་གསུམ་མམ་གཉིས་སོགས་ཉལ་ཁ་དང་། ཉིན་མོ་ཡང་བསྒོམ། དགོང་མོ་མགོ་བྱང་བསྟན་སེང་གེའི་ཉལ་སྟབས་ཀྱིས་ཉལ་ཟིན་ནས་རང་ལྷར་གསལ་ཙམ་དང་སྙིང་གར་འཇའ་འོད་སྔོན་པོའི་པདྨ་ལ་ཡི་གེ་བཀོད་པ་ལས་འོད་འཕྲོས། སྣོད་བཅུད་དཀྱིལ་འཁོར་དུ་སྦྱངས་པ་རང་ལ་ཐིམ། རང་ལྷར་གསལ་བ་སྙིང་གའི་པདྨ་འདབ་བཞིར་ཐིམ། །གཉིད་ཀྱིས་ཆེར་གཟི་བའི་ཚེ་མདུན་གྱི་ཨ་ལ་ཐིམ། དེ་གཡས་ཀྱི་ནུ་ལ་ཐིམ་པ་སོགས་གོང་བཞིན་ནས་ནཱ་དའི་བར་འོད་གསལ་ལ་ཞུགས་པ་བསམ་པས་ཉལ་བའམ། ཡང་ན་ཨ་ནུ་ཏ་ར་བཞི། དབུས་ཀྱི་ཧཱུྃ་ཡིག་འབའ་ཞིག་ལ་སེམས་གཏད་ནས་ཉལ་བ་སྟེ་གང་རུང་ངོ་། །དེ་ལྟར་གཉིད་མ་ལོག་པའི་གནས་སྐབས་སྣང་བ། གཉིད་ཀྱིས་གཟི་བ་མཆེད་པ། གཉིད་དུ་སོང་བ་ཐོབ་པ། གཉིད་འཐུག་པོའི་འོད་གསལ་འཆར་བ་འོད་གསལ་མ། ཐིམ་རིམ་ལ་དམིགས་རྟེན་བཅས་སེམས་མ་བཅོས་པར་བཞག་པས་ཐིམ་རིམ་སྟོང་པར་ཤར་བ་བུ། དེ་གཉིས་དབྱེར་མེད་གཞིའི་འོད་གསལ་ངོ་ཤེས་པ་འོད་གསལ་མ་བུ་འདྲེས་པ་ཞེས་བྱའོ། །ཡང་གཉིད་འཐུག་གི་འོད་གསལ་འཛིན་པར་འདོད་ན་ནོར་བུའི་ནང་དུ་ཐིག་ལེ་སྔོན་པོ་ལ་སེམས་བཟུང་། གཉིད་སྲབ་མོའི་འོད་གསལ་འཛིན་པར་འདོད་ན་དབུ་མའི་ཡར་སྣ་སྨིན་མཚམས་སུ་ཡོད་པར་བསྒོམས་ལ། དེར་ཐིག་ལེ་ནག་པོ་རིལ་མ་ཙམ་ལ་སེམས་བཟུང་། ཡང་རང་གི་སྙིང་འོད་ཀྱི་ཕུང་པོའི་ནང་དུ་བླ་མའི་སྐུ་ཤེལ་ལྟ་བུ་ཚོན་གང་པ་ཙམ་ལ་ཤེས་པ་གཏོད། དམིགས་པ་དེ་དག་ཅི་རིགས་པར་བསླབ་པས་འཐུས་སོ་གསུངས་སོ།། །། ༈ ལྔ་པ་བར་དོའི་ཉམས་ལེན་ལ། སྤྱིར་སྐྱེས་ནས་མ་ཤིའི་བར་སྐྱེ་ཤི་བར་དོ། གཉིད་ལོག་ནས་མ་སད་ཀྱི་བར་རྨི་ལམ་བར་དོ། ཤི་ནས་སྐྱེ་བ་མ་བླངས་བར་སྲིད་པ་བར་དོ་ཡིན་ལ། ཉམས་ལེན་ནི་སྒྱུ་ལུས་རྨི་ལམ་གྱི་སྐབས་ལྟར་སྣང་བ་ཐམས་ཅད་སྒྱུ་མ་དང་རྨི་ལམ་དུ་ཤེས་པས་བདེན་མེད་ཞེན་མེད་དུ་བསྐྱངས། ལྷག་པར་འགྲོ་དྲུག་འཁོར་བའི་སྡུག་བསྔལ་བསམ་ནས་སྐྱོ་ཤས་དང་། ད་ལྟའི་སྣང་བ་འདི་བར་དོ་དངོས་ཡིན་པར་འདུག འདི་ལ་འཁྲུལ་ན་འཁྲུལ་ཚབས་ཆེ། ལམ་སྒོམ་ན་བོགས་བསྐྱེད་ཆེ་བས་ཅི་ནས་མ་འཁྲུལ་བར་བྱ་སྙམ་སྟེ། རང་སེམས་མ་བཅོས་ཁྱབ་གདལ་གྱི་ངང་སྐྱོང་བ་དང་། གཟུགས་སྣང་བླ་མ་ལྷ་ཡབ་ཡུམ་གྱི་སྐུ། གྲག་ཚད་སྔགས། དྲན་རྟོག་ཆོས་ཉིད་ཤར་གྲོལ་དུ་ཤེས་པར་བྱ་བ་ནི་གནད་ཡིན་ལ། དེ་ལྟར་བསྒོམས་པས་གང་ཟག་དབང་པོ་རབ་འབྲིང་ཐ་མའི་གྲོལ་ཚུལ་གསུམ་སྟེ། རབ་འཆི་ཁར་ཐིམ་རིམ་རང་བཞིན་ཡོངས་ཤེས་ཀྱི་ངང་དུ་གྲོལ་བའི་མཐར་འོད་གསལ་མ་བུ་འདྲེས་ཏེ་ཆོས་སྐུར་གྲོལ་བར་འགྱུར་བ་དང་། འབྲིང་དེ་ལ་གྲོལ་བར་མ་ནུས་པས་བར་སྲིད་དུ་ལངས་པའི་ཚེ་ཤི་བར་ངོ་ཤེས་པར་དང་། བླ་མ་སྙིང་གར་བསྒོམ་གསོལ་བ་བཏབ། བར་དོ་སྒྱུ་མ་ལ་སྒྱུ་མར་ཤེས་ནས། བདག་དང་སྣང་བ་ཐམས་ཅད་ཡི་དམ་གྱི་ལྷར་བསྒོམ་སྟེ་རིལ་འཛིན་རྗེས་གཞིག་གང་རུང་གིས་འོད་གསལ་དུ་འཇུག་པ་དེ་ལྟར་ཡང་ཡང་དུ་བྱས་པས་འོད་གསལ་མངོན་དུ་འགྱུར་ལ། །དེ་ནས་ཕྲ་བའི་རླུང་ལས་ཟུང་དུ་འཇུག་པའི་སྐུར་ལངས་ཏེ། ལོངས་སྤྱོད་རྫོགས་པའི་སངས་རྒྱས་ཀྱི་ཞིང་བགྲོད་ཅིང་སངས་རྒྱས་ལ་ཆོས་ཉན་པ་སོགས་ལམ་ལྷག་མ་གྲུབ་པར་བྱས་ནས་འཚང་རྒྱ་བ་ཡིན་ནོ། །དབང་པོ་ཐ་མའམ་སྦྱངས་པ་དམན་པས། བར་དོ་དང་པོ་གཉིས་པ་ལ་གྲོལ་བར་མ་ནུས་ཚེ། དེར་འཇིགས་པའི་སྒྲ་བཞི་དང་། དཀར་དམར་ནག་པོའི་གཅོང་གཡང་། འོད་ལྔའི་ལམ་ཐིག་ལེ་ཐིག་ཕྲན་འབར་བ། ཆར་དྲག་པོས་དེད་པ། ཁྲོ་བོ་ཁྲོ་མོས་འཇིགས་སྟོན་པ། གྲོག་པོ་སྡོང་དུམ་སོགས་དང་། ཁང་བཟང་ཕ་མའི་འདུ་འཕྲོད་སོགས་འཁྲུལ་སྣང་མང་པོ་མཐོང་བའི་སྐབས་དེར། ཉམས་ལེན་འཁྲུལ་སྣང་འཇིག་སྐྲག་ཐམས་ཅད་སྒྱུ་མར་ཤེས། རང་ངོ་ཤེས་པས་མངལ་ངན་པ་འགག སྟོང་པ་དང་། བླ་མ་ཡི་དམ་ཡབ་ཡུམ་དུ་ཤེས་པས་མངལ་ངན་པ་འགག་སྟེ། དེ་ཡང་ཕ་མ་ལྟ་བུ་མཐོང་བའི་ཚེ་བླ་མ་ཡབ་ཡུམ་དུ་བསྒོམ་ལ་ཕྱག་འཚལ་མཆོད་པ་འབུལ་ཆོས་ཞུ་སྙམ་དུ་བསམ། བླ་མ་ཡབ་ཡུམ་རང་བཞིན་སྟོང་ཉིད་དུ་ཤེས་པས་མངལ་གྱི་སྒོ་ཁེགས། ཡི་དམ་བསྒོམ་ཡང་དེས་རིགས་འགྲེར་གསུངས། གཞན་ཡང་ཆགས་སྡང་གཉིས་ཀྱིས་འཁོར་བར་འཕེན་པས་ཆགས་སྡང་གི་དབང་དུ་མ་ཤོར་བར་བྱ། །ཆགས་སྡང་ནི་རང་སེམས་ཀྱི་ཆོ་འཕྲུལ། རྣམ་རྟོག་བག་ཆགས་ཀྱི་གཟུགས་བརྙན་འཁྲུལ་པའི་རི་མོ་ཡིན། ངོ་ཤེས་ན་རང་སེམས་བརྗོད་བྲལ་ཆོས་ཀྱི་སྐུ་འདི་ལས་གཞན་དུ་མེད་སྙམ་དུ་བསམ་པས་མངལ་སྒོ་ཁེགས་པར་འགྱུར་ལ། དེ་ལྟ་བུས་བདུན་ཕྲག་དང་པོ་ལ་ཁེགས་ན་གཉིས་པ་ཚེགས་མེད་ཅིང་། དེའི་དུས་སུ་སྔར་བཤད་ལྟར་སྒྱུ་ལུས་འོད་གསལ་གྱི་ལྡང་འཇུག་ཡང་ཡང་བྱས་པས་ཟུང་འཇུག་མངོན་དུ་བྱས་པ་ཡང་ཡོད་དགོས་ཀྱང་། ཕལ་ཆེར་བར་དོ་གསུམ་པའི་སྐབས་འདིར་མངལ་ངན་པ་བཀག་ནས་བཟང་པོ་འདེམས་པའི་དབང་དུ་བྱས་པ་མང་བས། །བདེ་བ་ཅན་སོགས་ཞིང་དག་པར་འཕོ་བའམ། རྒྱལ་རིགས་གྲུབ་ཐོབ་ཀྱི་རིགས་སོགས་ཆོས་བྱེད་པའི་སྐལ་བ་མཆོག་ལྡན་གྱི་རིགས་སུ་སྐྱེ་བར་འདུན་པ་བཏང་ངོ་། །དེ་ལྟར་སྨོན་འདུན་བཟང་པོས་བསྒྱུར་བས་འགྲུབ་ལ། གང་ཟག་སྐྱེས་བུ་དམ་པ་བསམས་བཞིན་མི་ཡི་སྐྱེ་བ་བཞེས་པ་ནི། ཞིང་དག་པ་ནས་སླར་ཡང་གང་འདུལ་དུ་འགྲོ་བའི་དོན་སྤྱོད་པར་ཏིང་ངེ་འཛིན་གྱི་ཁ་ལོ་བསྒྱུར་བ་ཡིན་གསུངས་སོ། །བར་དོའི་སྐབས་འདིར་སྣང་གསུམ་ཐིམ་ཚུལ་སོགས་རྒྱས་པ་བར་དོའི་གསོལ་འདེབས་དང་ཁྲིད་ཡིག་སོགས་ལས་ཤེས་སོ།། །།
༈ དྲུག་པ་འཕོ་བའི་གདམས་ངག་ལ། འཕོ་བའི་དམིགས་པ་རིམ་པ་མང་ཡང་འདིར་རྣམ་ཤེས་བླ་མའི་འཕོ་བ་སྟོན་ཏེ། སྐྱབས་སེམས་བྱས། རང་སྐད་ཅིག་གིས་ཡི་དམ་དུ་བསྒོམ་པའི་སྤྱི་བོར་བླ་མ་བདག་ལ་དགྱེས་བཞིན་བཞུགས་པར་བསམས་ལ་གསོལ་བ་རྩེ་གཅིག་ཏུ་བཏབ། དབང་བཞི་ལེན་པ་སོགས་བླ་མའི་རྣལ་འབྱོར་བྱས། དམིགས་པ་དངོས་གཞི་རང་ཉིད་རྣལ་འབྱོར་མ་ལྟ་བུའི་ཡི་དམ་གྱི་སྐུར་གསལ་བའི་ལུས་དབུས་རྩདབུ་མ་དམར་སྨུག་མར་སྣ་ལྟེ་འོག་སོར་བཞིར་ཟུག་པའི་སྙིང་ག་མན་འོད་ཀྱིས་བཀག་པ། སྙིང་ག་ནས་ཡར་དབུ་མ་ཇེ་རྒྱས་ཁ་ཇེ་ཡངས་སུ་སོང་བའི་ཚངས་བུག་རྒྱ་མཐོངས་ཁ་བྱེ་བ་བཞིན་བསམ། སྙིང་གར་རང་གི་རྣམ་ཤེས་ཀྱི་ངོ་བོ་ཧཱུྃ་ཡིག་སྔོན་པོའམ་དམར་པོ། རང་གི་སྤྱི་བོར་པད་ཉིའི་གདན་ལ་བླ་མ་རྡོ་རྗེ་འཆང་ཡབ་ཡུམ་ཟུང་འཇུག་གི་སྐུའི་ནང་ཡེ་ཤེས་ཀྱི་རྩ་དབུ་མ་སྔོན་པོའི་ནང་ཐུགས་ཀར་ཧཱུྃ་ཡིག་ཡེ་ཤེས་ལྔ་ལྡན་གསལ། རླུང་དང་སྦྱར་ན་རླུང་རོ་བསལ་རྗེས་བུམ་ཅན་བཟུང་། ཕྱིར་གཏོང་དུས་ཧིཀ྄་གི་སྒྲ་ཧ་ཅང་གསལ་བ་མ་ཡིན་པའི་དང་པོར་ཅུང་དལ་ཞིང་མཐར་ཇེ་བྲེལ་གྱིས་རིམ་པས་ཧིཀ྄་ཉེར་གཅིག་འདོན་པའི་རིང་ལ། དམིགས་པ་བླ་མའི་ཐུགས་ཀའི་ཧཱུྃ་ཡིག་གི་ཞབས་ཀྱུ་བརྐྱང་བ་རང་གི་སྙིང་གའི་རྣམ་ཤེས་ཀྱི་ངོ་བོ་ཧཱུྃ་ལ་འཁྲིལ་ནས་གྱེན་དུ་རིམ་པར་དྲངས་པ་ལས་ཧིཀ྄་ཉེར་གཅིག་པའི་ཚེ་དབུ་མ་ནས་རྒྱང་འཐོན་ཏེ་བླ་མའི་ཐུག་སྲོག་དང་འདྲེས་པ་ལ། ཀ་ཞེས་བརྗོད་པས་སླར་དེ་ལས་བྱེ་ནས་སྙིང་གར་སྔར་བཞིན་གནས་པར་བསམ། དེ་ལྟར་སྐྱར་ནས་བུམ་ཅན་བཟུང་བས་སྦྱོང་རིམ་པར་འབྱོངས་ནས་རྣམ་ཤེས་བླ་མའི་ཐུགས་ཀར་འཕང་བ་ཙམ་དང་། དབུ་མའི་ཡས་སྣར་འཐེན་ལ་ཁད་ཙམ་སོགས་རྣམ་ཤེས་གོང་འཕོའི་དམིགས་པ་དཔངས་ཇེ་དམའ་གཏོང་བ་ཡིན་ལ། འབྱོངས་ནས་སླར་འཆི་ཁའི་ཚེ་ལས་ལ་སྦྱོར་བར་དམིགས་པ། རང་རྣལ་འབྱོར་མར་སྒོམ་པ་དེ་འོད་ཀྱི་ཚུལ་དུ་སྙིང་གའི་ཧཱུྃ་ལ་བསྡུས། དབུ་མ་དང་ཧཱུྃ་ཙམ་ཞིག་གནས་པའི་སྟེང་དུ་བླ་མ་བསྒོམ་པའམ། ཡང་ན་ལྷའི་གསལ་ཆ་འོད་དུ་གྱུར་ནས་ཧཱུྃ་ལ་ཐིམ་པས་ལུས་ལྷ་སེམས་ཉིད་དབྱེར་མེད་དུ་གྱུར་ཤུལ་ཐ་མལ་གྱི་ཕུང་པོ་ཙམ་ཞིག་གནས་པའི་དབུས་སུ་དབུ་མ་ཧཱུྃ་བཅས་སྤྱི་བོར་བླ་མ་བསྒོམ་ནས་འཕོ་སྟེ། ཧིཀ྄་མཐར་བླ་མའི་ཐུགས་ཀར་ཧཱུྃ་གཉིས་དབྱེར་མེད་དུ་འདྲེས་པར་བསམས་ཤིང་བླ་མའི་ཐུགས་དང་རང་སེམས་དབྱེར་མེད་དུ་མཉམ་པར་བཞག་པ་ལན་ཁ་ཤས་ཀྱིས་འཕོ་བར་འགྱུར་རོ། །འཕོ་བ་སྦྱང་པ་འབྱོངས་པའི་རྗེས་ཚེ་སྒྲུབ་བྱ་སྟེ། སྤྱི་བོའི་བླ་མ་རྡོ་རྗེ་འཆང་ཚེ་དཔག་མེད་དུ་འགྱུར་ལ། ཚེའི་སྙིང་པོ་བཟླས། ལུས་འཆི་མེད་བདུད་རྩིའི་བཅུད་ཀྱིས་གང་བར་བསམ། ཚངས་བུག་རྡོ་རྗེ་རྒྱ་གྲམ་གྱིས་བཀག་པའི་དམིགས་པ་སོགས་བྱ་སྟེ། ཞིབ་པ་འཕོ་བའི་དམིགས་ཁྲིད་ལོགས་སུ་ཡོད་པ་ལས་ཤེས་པར་བྱའོ། །ལར་འཕོ་བ་འདི་ཉམས་སུ་བླངས་པས་འཆི་བའི་ཚེ་དོན་ཆེན་པོ་འགྲུབ་པ་ཡིན་ལ། གཙོ་བོར་གསང་སྔགས་ཀྱི་དམ་ཚིག་མ་ཉམས་ཤིང་འཁོར་བ་ལ་ཞེན་ཆགས་མེད་པ་ནི་གནད་དུ་ཆེའོ། །དེ་ལྟར་ཆོས་དྲུག་པོ་སོ་སོ་ལ་ཟླ་བ་རེ་གཉིས་ཙམ་ཉམས་ལེན་རྩལ་དུ་བཏོན་པའམ། རྒྱུན་དུ་ཁྲིགས་ཆགས་ཀྱིས་སྔ་དྲོ་སོགས་ལ་གཏུམ་མོ། ཉིན་པར་སྒྱུ་ལུས། མཚན་མོ་རྨི་ལམ་འོད་གསལ་སོགས་ལ་ཉམས་ལེན་རྒྱུན་ཆགས་སུ་བྱའོ། །ཞེས་ནཱ་རོ་ཆོས་དྲུག་གི་ཁྲིད་དམིགས་རྒྱས་པ་ནི་བཀའ་བརྒྱུད་རྒྱལ་བ་གོང་མ་རྣམས་ཀྱི་གསུང་ལྟར་ཉམས་སུ་ལེན་ལ། འདིར་ནི་དམིགས་རིམ་གནད་ཚང་མདོར་བསྡུས་ཉམས་སུ་ལེན་པ་ལ་མཁོ་བའི་ཕྱིར་རྗེ་བཙུན་བླ་མ་རྣམས་ཀྱི་གསུང་མན་ངག་གིས་བརྒྱན་ཏེ་བཀོད་པ་སྟེ་འདི་ལྟ་བུ་ཞིག་སྔར་ནས་བྲི་བར་འདུན་པ་ལ། གཅུང་མི་ཕམ་ནས་ཀྱང་དེ་ལྟར་ཆེད་དུ་བསྐུལ་བའི་འདོད་ངོར་ ༧ རྒྱལ་དབང་འབྲུག་པའི་མཚན་གྱིས་བྱིན་རླབས་འཛིན་ཅིང་གསང་སྔགས་སྙིང་པོའི་རྣལ་འབྱོར་ལ་མོས་པ་ལྷུར་ལེན་པ་འགྱུར་མེད་ཡོངས་གྲུབ་དམ་ཆོས་ཉི་མ་ཞེས་སམ། མིང་གཞན་མི་ཕམ་ཆོས་ཀྱི་སྣང་བ་རྡོ་རྗེའི་སྙིང་པོས་ཙ་རཱི་ཏྲའི་གནས་སྒོ་གསང་སྔགས་ཆོས་གླིང་བླ་བྲང་གི་གཟིམ་ཆུང་དག་པ་རབ་འབྱམས་སུ་གྲུབ་པའི་དགེ་བས་འབྲེལ་བཅས་ཐམས་ཅད་ལ་ཕན་པ་དང་བདེ་བའི་རྒྱུར་གྱུར་ཅིག འདི་ནི་དམིགས་རིམ་སྙིང་པོར་སྒྲིལ་བ་ཡིན་ལ་ཞིབ་རྒྱས་ནི་ཇེ་འཇམ་དཔལ་དཔའ་བོའི་གསུངས་གསང་ཁྲིད་ལས་རྟོགས་པར་བྱའོ། །དགེའོ།། །། སྤར་བྱང་སྨོན་ཚིག ཤིས་པར་གྱུར་ཅིག་ཕུལ་བྱུང་རྣམ་དཀར་གྱི། །ལེགས་བྱས་ཟླ་བའི་འོད་དཀར་བསིལ་རྡུལ་གྱིས། །མ་རིག་མུན་སྟུག་གདུང་བ་གཏན་བཅོམ་ནས། །རྣམ་མཁྱེན་ཉམས་དགའི་གྲོང་གི་དཔལ་སྤྱོད་ཤོག །ལེགས་བྱས་སྣང་བའི་ཕོ་ཉའི་ཁྱུང་སྔོན་སྐྱེས། །དད་སྟོབས་མཐོ་རིས་འཛིན་གྱིས་ཉེར་དྲངས་པས། །མཁྱེན་གཉིས་འོད་སྟོང་འབར་བའི་ཕྲིན་ལས་ཀྱིས། །ཕན་བདེའི་འདབ་སྟོང་རྒོད་པའི་དགེ་མཚན་རྨད། །བསོད་ནམས་བྱེ་བའི་ཆུ་གཏེར་སྙིང་པོ་ལས། །ཐེག་གསུམ་འདོད་རྒུ་འཇོ་བའི་བསམ་འཕེལ་དབང་། ། དད་གསུམ་རྒྱལ་མཚན་ཏོག་ཏུ་ལེགས་བཀོད་པས། །ཐུབ་བསྟན་རྣམ་པར་རྒྱལ་བའི་དགེ་མཚན་འབར། །ཟླ་བྲལ་ལྷག་བསམ་རིན་ཆེན་རྡུལ་བརྩེགས་སྤོར། །ཟབ་དོན་ཆོས་མཛོད་རྣམ་རྒྱལ་གནྡྷོ་ལར། །འཇིགས་མེད་ལྷ་དབང་མཉམ་མེད་དཔལ་འབྲུག་པའི། །ལེགས་གསུངས་གདམས་ཟབ་དུནྡྷུ་བྷིའི་སྒྲ་དབྱངས། །ཆོས་སྐུའི་རིང་བསྲེལ་ཟད་མེད་སྲིད་མཐའི་བར། །མི་ཟད་འཇོ་བའི་རྣམ་དཀར་ལེགས་བྱས་ཕུལ། །སྲིད་ཞིར་སྐལ་བཟང་དགའ་སྟོན་མཆོག་གྱུར་ནས། །ཀུན་ཀྱང་དབང་བཅུའི་དཔལ་སྤྱོད་རྒྱུར་གྱུར་ཅིག། །། ཅེས་མཆོག་གཟིགས་དམ་པ་ངག་དབང་མཐུ་སྟོབས་ཚུལ་ཁྲིམས་བསྟན་འཛིན་རྒྱ་མཚོའི་གསུང་བྱིན་རླབས་ཅན་ནོ།། བརྒྱུད་ལྡན་རིག་འཛིན་བླ་མའི་ཞལ་ལུང་བཞིན། །མཐུ་སྟོབས་ཚུལ་ཁྲིམས་བསྟན་འཛིན་རྒྱ་མཚོ་ཡིས། །གཅེས་ཀུན་བསྡུས་ཤིང་ཁྲིགས་སུ་རབ་བསྡེབས་པའི། །དོན་བརྒྱུད་འབྲུག་པའི་ཆོས་ཀྱི་མཛོད་ཆེན་པོ། །བསམ་འཕེལ་ནོར་བུའི་བང་མཛོད་ཅེས་བྱ་འདི། །ངག་དབང་ཚོགས་གཉིས་རྒྱ་མཚོས་ཐུགས་བསྐྱེད་ཀྱིས། །ངོ་མཚར་འཕྲུལ་གྱི་དཔར་ལས་རབ་བསྐྲུན་ཞིང་། །རྣམ་མང་ཆོས་ཀྱི་སྦྱིན་པའི་ལེགས་བྱས་ཀྱིས། །རིས་མེད་རྒྱལ་བའི་བསྟན་རྣམས་ཕྱོགས་བཅུ་ཡི། །ཡངས་པའི་འཇིག་རྟེན་ཁམས་སུ་འཕེལ་དང་ལྷན། །མཁའ་མཉམ་འགྲོ་བས་སྐུ་བཞིའི་གོ་འཕང་ཉིད། །མྱུར་ཐོབ་སྲས་བཅས་རྒྱལ་བས་དཔང་མཛོད་ཅིག། །། ཅེས་དོན་བརྒྱུད་འབྲུག་པའི་གདན་ས་ཆེན་པོ་པད་སྙིང་དགོན་བཤད་སྒྲུབ་ཆོས་འཁོར་གླིང་གི་གྲལ་མཐའ་པ་ཤཱཀྱའི་དགེ་སྦྱོང་ལྷ་དབང་